Document ID: 31997R0241

KOMISSION ASETUS (EY) N:o 241/97,
annettu 10 päivänä helmikuuta 1997,
toimenpiteiden vahvistamisesta sisävesiliikenteen rakenteellisista parannuksista annetun neuvoston asetuksen (ETY) N:o 1101/89 panemiseksi täytäntöön annetun asetuksen (ETY) N:o 1102/89 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sisävesiliikenteen (1) rakenteellisista parannuksista 27 päivänä huhtikuuta 1989 annetun neuvoston asetuksen (ETY) N:o 1101/89, sellaisena kuin se on viimeksi muutettuna komission asetuksella (EY) N:o 2310/96 (2), ja erityisesti sen 4 a ja 6 artiklan ja 10 artiklan 3 kohdan,
sekä katsoo, että
muutetussa asetuksessa (ETY) N:o 1101/89 säädetään mahdollisuudesta vähentää asianomaisten jäsenvaltioiden sisävesiliikenteen aluskapasiteettia aloittamalla yhteisön tasolla koordinoitu alusten romutustoiminta vuosiksi 1996, 1997 ja 1998 aluskapasiteetin vähentämiseksi noin 15 prosentilla,
komissio vahvistaa käytännön yksityiskohtaiset säännöt mainitun romutustoiminnan toteuttamiseksi toimenpiteiden vahvistamisesta sisävesiliikenteen (3) rakenteellisista parannuksista annetun neuvoston asetuksen (ETY) N:o 1101/89 panemiseksi täytäntöön 27 päivänä huhtikuuta 1989 annetun asetuksen (ETY) N:o 1102/89 nojalla, sellaisena kuin se on viimeksi muutettuna asetuksella (EY) N:o 2326/96 (4),
vuoden 1997 romutustoimintaa varten ja pyrkien aluskannan vähentämiseen viidellä prosentilla asianomaisten jäsenvaltioiden romutusrahastoille myöntämän rahoitustuen kokonaismäärä on arvioitu 64 miljoonaksi ecuksi; rahoitusosuus lasketaan suhteessa jokaisen asianomaisen jäsenvaltion liikenteessä olevan aluskannan suuruuteen, kuten neuvoston asetuksessa (EY) N:o 2254/96 (5) säädetään,
asianomaisten jäsenvaltioiden ja alan vuodeksi 1997 myöntämä rahoitustuki on jaettava kuivalastialusten ja työntöalusten sekä säiliöalusten kesken,
ylikapasiteetin vähentämistavoitteen saavuttaminen edellyttää alan vuosittaisten maksuosuuksien säilyttämistä ennallaan ja 3 artiklan 4 kohdassa säädetyn 50 prosentin osuuden mukauttamista 3 artiklan 1 kohdassa säädettyihin maksuihin,
on myös suotavaa nostaa romutuskorvausten tasoa romutustoiminnan kiinnostavuuden lisäämiseksi; olisi myös otettava uudestaan käyttöön menettely, jonka mukaan ensi sijassa otettaisiin huomioon alimpien romutuskorvausten hakemukset, jotka koskevat 80-100:aa prosenttia 1 päivästä tammikuuta 1997 sovellettavista vahvistetuista enimmäisarvoista aluskannan mahdollisimman tehokkaaksi romuttamiseksi,
on suotavaa soveltaa vuonna 1989 asetuksen (ETY) N:o 1102/89 10 artiklan 2 kohdassa käyttöön otettua vuosittaisten tasattujen rahoitusvelvoitteiden käsitettä, jotta vastavuoroinen rahoitustuki saataisiin toimimaan paremmin kansallisten romutusrahastojen välillä,
olisi säädettävä tilapäisesti, että nykyisen ylikapasiteetin kasvun ja uuden ylikapasiteetin torjumistoimenpiteiden yhteydessä maksettava erityisrahoitusosuus säilytetään vuoden 1990 tasolla niiden alusten osalta, joiden rakentaminen on ohittanut tietyn vaiheen ja jotka otetaan käyttöön kuuden kuukauden kuluessa tämän asetuksen voimaantulosta,
jotta mahdollistettaisiin vuoden 1997 romutustoiminta, joka kestää toukokuusta joulukuuhun 1997, asetuksen (ETY) N:o 1102/89 6 artiklan 6 kohdan a alakohdan mukainen hakemusten jättäminen on keskeytettävä sen estämiseksi, että sama alus kirjattaisiin samanaikaisesti neljännesvuosittain laadittavalle odotuslistalle ja vuoden 1997 romutustoimintamenettelyn mukaisesti; tästä seuraa, että on keskeytettävä myös asetuksen N:o 1102/89, sellaisena kuin se on muutettuna, 6 artiklan 6 kohdan b alakohdassa säädetty neljännesvuosittainen menettely, jonka mukaisesti korvaushakemuksia jätetään romutusrahastoille,
koska tämä asetus vaikuttaa asianomaisten jäsenvaltioiden talousarvioihin ja koska on aloitettava menettely kansallisin täytäntöönpanotoimenpitein vuoden 1997 alusta, asetuksen on tultava viipymättä voimaan, ja
jäsenvaltioita ja komission asetuksen (ETY) N:o 1102/89 12 artiklassa asetettua sisävesiliikenteen rakenteellisten parannusten asiantuntijaryhmää on kuultu ehdotetuista muutoksista,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 1102/89 seuraavasti:
1. Lisätään asetuksen 1 artiklan 6 kohta seuraavasti:
"6. Rajoittamatta 1-5 kohdan säännöksiä ja ottaen huomioon tarpeen vähentää sisävesiliikenteensä aluskantaa noin viidellä prosentilla vuonna 1997 asianomaiset jäsenvaltiot myöntävät kansallisista talousarvioistaan romutusrahaston käyttöön 1 päivästä tammikuuta 1997 alkaen varat, jotka tarvitaan asetuksen (ETY) N:o 1101/89 2 artiklassa tarkoitettujen alusten romuttamiseen, toisin sanoen 54 miljoonaa ecua, ja jotka täydentävät 4 kohdassa tarkoitettuja rahoitusvaroja. Tavoitteen saavuttamiseksi arvioidaan, että vuodeksi 1997 tarvitaan 64 miljoonan ecun kokonaistalousarvio, josta 40 000 000 ecua (*) osoitetaan kuivalastialusten ja työntöalusten ja 24 000 000 ecua (*) säiliöalusten romuttamiseen. Asianomaisten jäsenvaltioiden rahoitusosuuksien jako vuodeksi 1997 suhteutetaan niiden liikenteessä olevaan aluskapasiteettiin, joka ilmaistaan ekvivalenttitonneina, ja kansalliset osuudet ovat:
- Itävalta 900 000 ecua
- Belgia 7 920 000 ecua
- Saksa 13 760 000 ecua
- Ranska 1 260 000 ecua
- Alankomaat 30 160 000 ecua.
(*) Arvioitu nykyhetkellä."
2. Poistetaan 3 artiklan 4 kohta.
3. Muutetaan 5 artiklaa seuraavasti:
a) Korvataan 1 kohdassa ilmaisu "100 prosenttia" ilmaisulla "115 prosenttia" ja lisätään alakohta seuraavasti:
`Vuodeksi 1997 romutuskorvaukset vahvistetaan seuraavasti:
- kuivalastialukset
- moottoriproomut: 135 ecua tonnilta
- työntöproomut: 60 ecua tonnilta
- proomut: 47 ecua tonnilta.
- säiliöalukset
- moottoriproomut: 243 ecua tonnilta
- työntöproomut: 108 ecua tonnilta
- proomut: 43 ecua tonnilta
- työntöalukset
180 ecua kilowatilta, jota nostetaan lineaarisesti 240 ecuun kilowatilta vähintään 1 000 kilowatin tehon osalta`.
b) Lisätään 2 kohtaan seuraavat virkkeet:
`Alusten osalta, joiden kantavuus on 650-1 650 tonnia, romutuskorvausten enimmäismääriä nostetaan lineaarisesti 100 prosentista 115 prosenttiin 1 650 tonnin aluksiin saakka. Niiden alusten osalta, joiden kantavuus on yli 1 650 tonnia, romutuskorvausten enimmäismäärät säilytetään 115 prosentissa.`
c) Poistetaan 4 kohta.
4) Muutetaan 9 artiklan 2 kohta seuraavasti:
Korvataan ilmaisu "2 artiklassa mainitun päivän kurssin mukaan" ilmaisulla "sen päivän kurssin mukaan, jona julkaistaan vuoden 1997 ensimmäinen Euroopan yhteisöjen virallinen lehti, jossa ilmoitetaan Euroopan rahainstituutin tammikuussa toiminnassaan soveltama ecun korkokanta."
5. Korvataan 10 artiklan 2 kohdan b alakohdan neljäs luetelmakohta seuraavasti:
"- kunkin rahaston vuosittaiset tasatut rahoitusvelvoitteet (Pnn) laskettuina seuraavasti:
Pnn = NUM Pt DEN (Rdt+St)
× (Rdn + Sn)."
2 artikla
Korvataan vuodeksi 1997 asetuksen (ETY) N:o 1102/89 6 artikla seuraavasti:
"6 artikla
1. Alusten omistajien tekemien romutuskorvaushakemusten on saavuttava 1 päivän toukokuuta 1997 ja 31 päivän elokuuta 1997 välisenä aikana sen rahaston viranomaisille, johon alus kuuluu. Tämän jälkeen vastaanotettuja hakemuksia ei voida ottaa huomioon. Rahastoviranomaisten vastaanottamaa romutuskorvaushakemusta ei voi peruuttaa eikä muuttaa.
2. Romutuskorvauksen hakijoiden on hakemuksessaan ilmoitettava 80-100 prosentin haarukassa se prosenttimäärä 5 artiklassa tarkoitetuista enimmäismaksuista, jonka he haluaisivat saada korvauksena alustensa romuttamisesta. Tästä prosenttimäärästä käytetään jäljempänä nimitystä `korvausprosentti`.
3. Asianmukaisella tavalla tehtyjä romutuskorvaushakemuksia, joiden loppusumma on 80 prosenttia 5 artiklan 1 ja 2 kohdassa tarkoitetuista määristä, on pidettävä rahaston hyväksymiä eri tileillä saatavissa olevien 1 artiklan 6 kohdassa tarkoitettujen rahavarojen rajoissa. Rahastoviranomaisten on vahvistettava hakijalle kahden kuukauden kuluessa hakemusten vastaanottamisesta, että hakemus on hyväksytty. Eri rahastojen viranomaisten on toimitettava kuukausittain komissiolle luettelo saapuneista romutuskorvaushakemuksista, joiden loppusumma on 80 prosenttia mainituista määristä. Komissio huolehtii siitä, että nämä hakemukset eivät ylitä 1 artiklan 6 kohdassa mainittua talousarviota, ja pitää rahastoviranomaiset ajan tasalla.
4. Rahastoviranomaisten on ennen 1 päivää marraskuuta 1997 ilmoitettava kirjallisesti romutuskorvausten hakijoille, joiden hakemien korvausten määrät ovat yli 80 prosenttia 5 artiklan 1 ja 2 kohdassa asetetuista määristä, onko kyseiset hakemukset hyväksytty vai hylätty."
3 artikla
Muutetaan vuodeksi 1997 asetuksen (ETY) N:o 1102/89 7 artikla seuraavasti:
a) Korvataan 1 kohdassa ilmaisu "1 päivää joulukuuta 1990" ilmaisulla "1 päivää huhtikuuta 1998". Poistetaan viimeinen virke.
b) Korvataan 4 kohdassa ilmaisu "1 päivää joulukuuta 1992" ilmaisulla "1 päivää joulukuuta 1999".
4 artikla
Kun romutuskorvaus on nykyisen ylikapasiteetin kasvun ja uuden ylikapasiteetin torjumistoimenpiteiden yhteydessä maksettava erityisrahoitusosuus, se säilytetään vuoden 1990 tasolla kuuden kuukauden siirtymäkauden ajan alkaen tämän asetuksen voimaantulosta niiden alusten osalta, jotka täyttävät asetuksen (ETY) N:o 1101/89 8 artiklan 3 kohdan a alakohdan mainitut ehdot.
5 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä helmikuuta 1997.

Labels: 8
1
15